
Datagaliwabehanda bibahendeore ibu wabiai henego ogo. 

1 Bamba piganengiore Datagaliwabehanda dindi haribi 
wabialu uruni karu ngarubi bibahendeore wabiai hene. 2 Anigo 
dindini ayu ngagobi ndo mbiraleru nahe tara mbira wini. Aruma 
holeneme iba timbuni bereago dambi haiho wiagola 
DatagaKwabenaga Dinini ibu ibani yuluyu puibu bialu hene. 3 Ai 
Datagaliwabehanda lalu, Wa ha layagola wa hene. 4 Ai wa hayago 
hondowa Datagaliwabe ibugua bayaleoreyane hendene. Ani 
hondowa aruma holene wa holenela mo tuwia hene. 5 Ani buwa 
aruma hayago mbiraga lalu wa hayago horo lalu mini wini. Ai 
mbiraga piai halu ega bi layagola horo mbira pigane ogoni hene. 

6-7 Mani DatagaUwabehanda lalu, Iba halu kirani berelo 
tubari mbira ibu ha layagola tubari ogoni hene. Datagaliwabe 
ibugua iba hari daligaha biralu dindihabi berelo Iowa tubari ogoni 
wini. 8 Ani buwa hanuni tubari wiyadagoni hari mini wini. Ai 
mbiraga piai halu ega bi layagola horo mende ogoni hene.9 Ani 
heagola mani Datagaliwabehanda lalu, Dindi yobi pani helo iba 
dindiha bedamiruni mbiraoreha hangu birumogo bidaba, lene. Ani 
layagola dindi yobi pani hene. 10 Dindi yobi pani hayago 



DatagaUwabehanda dindi mini wini. Ani bialu iba mbiraoreha 
birumogo biyagola ibugua iba solowara mini wini. Ai DatagaKwabe 
ibunime o biyaruni bibahende bayaleoreyane hendene. 11 Ani 
hondowa ibugua lalu, Ai dindini ira dataniru tomo nolene alerubi 
bibahende anda haiha, layagola 12 bibahende ira datani tomo 
nolene alerubi anda hai hene. DatagaKwabe ibugua mbirale uruni 
bibahende ani anda hai hayago bayaleoreyane hendene. 13 Ai 
mbiraga piai halu ega bi layagola horo tebone ogoni hene. 

14 Mani howa Datagaliwabe ibugua lalu, Harini wa holene 
aleru hadaba. Ani howa tigua mbi horola tu wuleneru horo 
malirunaga pongo yuleneru wigi bilonaga helene. 15 Ani bialu nde 
harini howa wa haragome dindiha wa hadaU helobi ani hadaba 
layagola wa holene ale harini hene. 16 DatagaUwabehanda wa 
holene timbuni kira harini helene. Horongi wa timbuni hondo 
helonaga ni helalu mbiraga wa emene hondo helonaga ege helowa 
yapibiyarubi hela dege bini. 

17-18 Uruni bibahande tigua harini howa dindiha wa hadaU 
helonaga DatagaUwabehanda helene. Ani helowa horongibi 
mbiragabi wa haame helonaga horo mbila mo tu wia hene 
DatagaUwabe ibugua uruni bibahende ani hai heagola 
bayaleoreyane hendene. 19 Mbiraga piai halu ega bi layagola horo 
mane ogoni hene. 

20 Mani DatagaUwabehanda lalu, Ai iba solowaraha buhe 
lagaru bibahende birai helo. Ani bialu egaru harini yagalo yu ibaga 
bulene biralu bilo. 21 Ani Iowa ibugua iba wena timbuniru 
nogombi timbumrubi buhe laga emene marubi bibahende iba 
solowaraha biralu egarubi nde yagalo yu ibaga bule biradaba 
layadagua burai hayago DatagaUwabehanda bayaleoreyane hendene 
22 Ani bereagola DatagaUwabe ibugua ti mo hongo halu lalu Ibaha 
biraga bedamiru tigua bono dame bialu ibaha biru tolaUmu. ' Egaru 
nguabi nde dindi bibahendeha ega birai hole bono dame bialu 
bu-aUmu, lene. 23 Mbiraga piai halu ega bi layagola horo dauni 
ogom hene. 

24 Maha Datagaliwabehanda lalu, Ai dindiha howa buhewi 
tara tara dewaore birulene nga. Buhewi uruni andaga hinu holenebi 
tayandaha minana birulenerubi bibahende emene timbunibi birai 
hadaba layagola ani birai hene. 25 Datagaliwabe ibugua buhe wi 
andagaha hinu holenerubi tayandaha gabua yamo minana birulenebi 
bibahende hadaba layadagua naina ibu hai heagola Datagaliwabe 
ibuni bayaleoreyane hendene. 

26 Lone mani DatagaUwabehanda lalu, Ayu iname ale 
helonaga waU agaU wabimiya. Libugua buhe wi tara tara irabuha 
bedarubi andagani hinini bedarubi ibaha wena bedarubi dindi 
bibahendebi handaya ho helo wali agalila wabu helamiya lene. 
27 Ani Iowa Datagaliwabehanda wali agaU wabu heleagola libubi 
Datagaliwabe ibuni ale dege ona hene. Ibugua waUbi agalibi wabu 
helene. 28 Ani hebigola DatagaUwabehanda libu mo hongo halu bi 
bayale mbira ogodagua lamini. Dindi bibahende ngaruha wah agali 
hai howa dindini ngaru baya hangu handaya ho hai helo waneigini 
hono wialu haUbu. Ina ega bedaru ibaha wena bedarubi dindini 
buhe wi timbuni emene bedarubi uruni bibahende Kbugua haru hai 
haUbulo ngerogoni. 29 Libu naUbulo ira lini daganeru tani lini 
daganeru ina libu ngerogo tomo uruni nalu haUbu. 30 Anigo ai 
nogo egarubi buhe wi tara tara bedaru ti datani 5aini bu karuni nalu 



helo merogoni, lene. Ai henene DatagaUwabe Ngodehanda 
layagodagua aniore bini. 31 Datagaliwabe ibunime handalu hearia 
mbirale bibahende bayaleoreyane hendene. Ai mbiraga piai halu 
ega bi layagola ogoni horo waragane hene. 

1 Ogonidagua bialu DatagaUwabehanda dindi haribi 
bibahende uruniha karu ngarubi wabiai hene. 2 Ai horo kane 
hayagola ibunaga biabe bibahendeore bu maro biruyane hondowa 
ai horo kaneni ibuni halo hene. 3 DatagaUwabe ibunime horo 
kaneore tara wubagi helowa lalu, Sarere bibahendenaga horo kane 
ininaga ngelarogoni, lene. 4 Horo marungi mbirale bibahende wabu 
helalu hayago ai horo kane ogoningi ibuni halo birulene wu bagiho 
ngelene. 

DatagaUwabehanda Idene dindini mabu mbira hengenego ego 

Anduane Homogo DatagaUwabe Ngodehanda dindi haribi wabu 
ngelenego 5 dindi ogoriani dalu ibulene mbira DatagaUwabehanda 
wabia nabi wiagola ai datani irarubi mbira anda nahaga wini. Ai 
dindini tomo hongolene agaUbi nahe dege wini. 6 Henene dalu 
naibagago dindiha howa iba dugu daga haga biagagome dindi 
bibahendeni iba birai hene. 7 Ai mani howa Anduane Homogo 
DatagaUwabehanda dindi duguwa dindi ogonime agaU mbira 
wabini. Naina wabu ngelowa ngui harigaha buhe lolene pulaanda 
hayagola agaU biago ibu ai buhe lolene wi hene. 

8 Ani bialu Anduane Homogo DatagaUwabe ibugua mabu 
mbira namu ni tagira ibiragohayagi Ideneni hengene. Ani buwa 
DatagaUwabe ibugua agaU wabiyago mabu ogoniha helene. 9 Ani 
helowa DatagaUwabehanda dindiha howa tomo andahelayagola ira 
™i baya dagaru mabuni andaho helene. Ira lini daga uruni 
bibahende bayale dege dege hene. Ai mabu dombeni haabo holene 
^^aga ira mbira hene. Ani bialu ogoriani dege ira mende ko 
bayalela manda bulenenaga mabu ogoniha hene. 

10 Idene dindini mabu winidagoni mo bayale halu dindi mo 
gomba helonaga iba mbira mabu ogoniha ibi lene. Iba ogoni ibu 
gene maria pugu pugu bini. 11-12 Ai iba mbirago mini Pisono. Iba 
ogoni ibugua dindi Habila pumabu bialu peda. Ai dindi Habila 
ogoniha ege tole ngolo dewa wialu ira ibane ngabiaga ale dewa 
ogoniha halu bida. Ai ege tole dege baya tara mbira muni 
dewaoreme miaganego ogoni mini kanihana lagago ogonialebi dindi 
ogoniha wialu bida. 13 Ai iba mendego mini Gihono porago iba 
Gihono ogoni ibugua dindi Kusi mbira ngago pu mabu bialu pora. 
14 Iba tebone porago mini Taigirisi. Ogoni ibugua amu ni tagira 
ibiragohayagi Asiria dindiha pupe halu pora. Ai iba manego mini 
Yuberedisi pora. 

15 Ai Anduane Homogo DatagaUwabe ibugua agaU wabiyago 
haru puwa Idene mabu biagoha howa handaya ho helo helene. 
16 Ani buwa Datagaliwabehanda agali biagohondo lalu, Ira o karuni 
bibahendenaga lini do naga bibe. 17 Anigo ira mbiraore ko bayalela 
manda bibelonaga mini dugua haga o kagonaga lini dege do noleni 
nadonabe. Nanabe laro do nariyagua mi abaleore homolebere, lalu 
lamini. 

18 Ani Iowa Anduane Homogo DatagaUwabe ibugua lalu, 
Ainde agah ibuni hangu holene nde nakarulapedago. Ai ibu 
biamogo bilonaga ibuni aleore mbira wabuUya, lene. 19-20 Ani 
Iowa DatagaUwabehanda dindime nogo egarubi ema bialu piaga 
bibahende wabiniru agaU biago bereagoria tinaga mini hangu hangu 
wigi bilo haru ibuwa helene. Ani biyagola agaU biagome uruni 
bibahende mini wiai hene. Ema bialu piaga gabua tagiraha biragabi 
andagaha hinagabi ega bedarubi bibahendeore mini wiai hene. 
Bibahendenaga mini agali ogoni ibugua winidaruni ayu wiaabo 
karuni. Anigo ema bialu piaga uruni aria mbiraoremebi Adamala 
bite lo halu ibu biamogo bulene ibuni ale mbira nahe wini. 

21 Ani heagola Anduane Homogo DatagaUwabehanda agaU 
biago mo paUahondo helowa agaU ogoninaga kuabene kuni mbira 
gilila muwa dongone heneyadagua hadai bilene. 22 Ani buwa 
kuabene kuni biagome DatagaUwabe ibugua waU mbira wabu 
helowa mani agaU biago hearia haru pene. 23 AgaU biagome waU 
biago hondowa bi ogodagua lene. Agua ini aleore ogonida. Inaga 
kunime ibunaga kuni heneda. Inaga tinginime ibimaga tingini hela 
howa DatagaUwabehanda inaga kuabene kunime wabiyadago. Ai 
ina ibu mini waU wero, lene. 24 Ani binigome mana ogobi winigo 



ngagoni. AgaU ibugua ibu aba aiya helalu ibu onela mandagi howa 
Ubu ho mbiraore holebira lenego nga. 

25 WaU agaU Ubu hiura dambale payabiun nabi howa Ubu 
taga nahaga hene. 

WaU agalime DatagaUwabenaga bi mo wahenego ego 

1 Anduane Homogo DatagaUwabehanda ema bialu piagaru 
bibahende wabiai howa berelenego. Uruni tigua puyame o haga 
berenegobi mbira naberene. Ai puya ibugua waU biagohondo 
ogodagua hale hene. DatagaUwabehanda mabuha ira lini bibahende 
dedaruni mbira donabe nale mbauleda, lene. 

2 Ani layagola waU biagome ladai bialu lalu, lyame ira 
bibahende karunaga lini do nolene karulapego 3 DatagaUwabehanda 
lalu ira mbiraore hangu amu mabu hanimi kagonaga lini dege nado 
naUbu. Libu homoUgo elabi nahaUbu laya, lene. 

4 Ani layagola puya biagome ke howa waU biagohondo ladai 
bialu lalu, Bi ogoni henene ndo. Libu nahomoleberabi. 5 Libugua 
ira ogoninaga lini do naribiyagua Ubunaga de ngalalu DatagaUwabe 
ibuni ale dege howa ko bayaleru tale bulene miniha tagira ibai 
holebira ndobe. Anidagua bulebirago manda buwa 

DatagaUwabehanda Ubu ira lini ogoni nadonaUbu layada, lene. 

6 Ainde waU biago ibugua ira ogoninaga lini bayaleore 
nolene karulape dewa dearia hondowa ibu mini dewa wialu hene. 
Aniore buwa waU biagome manda bialu, Ina ira lini ogoni do nowa 
minim dingidangialeore biraruyagua karulapedago manda bini. Ani 
manda buwa waU biagome ira ogoninaga lini mbira do nalu maru 
ibu agalini nelo miyagola agaU ibubi nene. 7 Nai howa Ubunaga de 
ngala hayagola handalu hebira Ubu tibabe haribayane hendene. Ani 
hondowa ai Ubugua ira yard mbalape lebumaga howa aga 
biagadagua buwa hene. 

8 Ani bu hebira alendo hayagola Anduane Homogo 
Datagaliwabe ujoi mabnha ibagabu hayuago hale halu Kbu 
irabuteha piiwa hado hene. 9 Ani hebira Anduane Homogo 
DatagaKwabe ibugua agah biago olowa lalu, I agoha kebe, lene. 

10 Ani layagola agali biago ibugua ladai bialu lalu, I mabuha 
ibayuago hale howa i tibabe haruyagola gi howa ogoha hado ko, 

lene. 

11 Ani layagola Datagaliwabehanda ibuhondo hale halu lalu, 
I tibabe haruda Iowa agua handaribe. I ani kegoni lalu langiyadago 
aiwabe. Ira lini nadonabe larugo donaribe, lene. 

12 Ani layagola agali biago ibugua ladai bialu lalu, Ina wali 
ini ale dege ila holobaya ngirigome ira lini ogoni do ngiyagola nam, 
lene. 13 Ani layagola Anduane Homogo Datagaliwabehanda wali 
biagohondo lalu, Ina ogoni biridago aginagabe, layagola wali biago 
ibugua ladai bialu lalu, Puyame o howa nolenego dona layagola ina 
ira ogoninaga lini do nam, lene. 

Datagaliwabehanda wali agali puya biaruhondo bi hongohe lenego 
ogo 

14 Ai Anduane Homogo DatagaUwabehanda puya 
biagohondo lalu, Ayu ina i ha halu mo ko howa bi hongoheore 
lolebero. Genda timbuniore ma yu bimlebere. Genda ema bialu 
piaga mam bedamme joilebiram emene Iowa maga genda timbuni 
bolanguahe yulebere. Ai ayu ogoni howa i tombeme pialu dindi 
himu abalu ngam dugu naga bima piaga bimlebere. 15 Ai a)m wali 
ibu mo waitigi helarogo waH ogoni ibunaga aguane inaga aguanene 
mani holebirambi ti bibahende mo waitigi helaro. Mbim nde waU 
ibugua inaga haguane tagada hengeda haragola ina ibunaga ge 
ayuendeni hayulebere, lalu lene. 

16 WaU biagohondobi nde Datagaliwabehanda ogodagua 
lene. Ai ina waU gaU bere bimwa ndelaheore handalu birabelo mo 
^gero. Ani bimwa nde waneigini taba hanarengi tandaga 
timbuniore habe. Anigo umni embeda howa i agalini hame lalu 
biraabo holebere. I agalini ibu andaneha bimlebere, lene. 

17 Ani Iowa Datagaliwabe ibugua Adamahondo ogodagua 
lene. Ina i onenaga bi hale howa ira lini nadonabe larugo do 
i^aridago. Anidagua biridagonaga ina tomo bayuwa anda hai nahelo 
dmdi ogo moko harogoni. Ani berogola tomo kamlape anda 



helonaga horo bibahendengi erekui biabe biaabo holebere. 
18-19 Tomo hangaregola mamunaK anihem datani ko bu kam 
mabuha anda holebira. Ani biragola fna tomo bayale mbira 
hongowa bialu nolelo manda buwa hanga dege bialu keria 
poboyogo giligalalo howa hangalu holebere. Biabe ndelahe dege 
bialu kene i homalu ina i dindime wabimgo ai lone dindiha dai 
beregola maga tingini dindi holebira, lene. 

20 Ai agaU biago ibugua ibu one wali agaU mani dewa 
holebiramnaga aiya ibu bimlebirago manda buwa ibu mini Iba wini. 
21 Mani howa Anduane Homogo Datagaliwabe ibugua Ubunaga aga 
bilo nogo dongoneme wabu miyagola hbu ogoni karulo hene. 

Datagaliwabe ibugua Iba Adamala Idene mabuha howa bo batagi 
henego ogo 

22 Mani Anduane Homogo DatagaUwabehanda lalu, Agalime 
ko bayalela manda bialu ina ale dege hayadago. Ai iname ibu 
haabobo holene miaga ira kagoria nahelamiya. Ibugua ira 
ogoninaga linibi do nowa nahome haabobo hoUgo, lene. 
23 Aniyagola DatagaUwabe ibugua dindi mbira agaU biago Idene 
mabuha howa bobatagi halu dindi ibuni wabiyagoha biabe bialu 
tomom hangalu helo pelene. Ani biyagola agaU biago ibugua dindi 
tombalu biabe bialu tomo hongolene wini. 24 DatagaUwabe ibugua 
waU agaU taUa tagi howa lone dai buUgonaga dahuUyaU 
hongohemme Idene mabunaga gibuni amu ni tagira ibiragohayagi 
mamage helene. Ani buwa wai biagane ayu tibu ne gadele mbirani 
ira hungu bialu hego ogonime mabu bibahendeha mamage ibaga 
bialu helo helene. AgaU mbira haabobo holene miaga ira ogoni 
kagoria daibuUlono dahuUyaU obiambi ayu tibu ne gadele biagobi 
mabu ogoniha mamage haabo helene. 

